পর পর রাজ্য মন্ত্রিসভায় রদবদল। কয়েক দিনের মধ্যে মন্ত্রিসভায় দু’বার বদল আনলেন মুখ্যমন্ত্রী মমতা বন্দ্যোপাধ্যায়। আর সেই বদলে একটু হলেও খর্ব হল শিক্ষামন্ত্রী পার্থ চট্টোপাধ্যায়ের গুরুত্ব। তাঁর হাতে থাকা বিজ্ঞান ও প্রযুক্তি দফতর গেল বায়োটেকনোলজি মন্ত্রী ব্রাত্য বসুর হাতে। 
চলতি মাসের গোড়াতেই মমতার মন্ত্রিসভায় রদবদল হয়। আর দু’বারই বর্তমান শিক্ষামন্ত্রী পার্থ চট্টোপাধ্যায়ের দফতর পেলেন প্রাক্তন শিক্ষামন্ত্রী ব্রাত্য বসু। তিনি মমতা মন্ত্রিসভায় ইনিংস শুরু করেছিলেন শিক্ষামন্ত্রী হিসেবে। সেই দায়িত্ব থেকে অব্যহতির পরে তাঁকে দেওয়া হয় পর্যটন দফতর। দ্বিতীয় মমতা সরকারে তিনি পান তথ্য-প্রযুক্তি দফতর।
অক্টোবর মাসেই সেই দফতর বদল হয়ে পান বায়োটেকনোলজি দফতর। সেটি আগে ছিল পার্থ চট্টোপাধ্যায়ের হাতে। তথ্য-প্রযুক্তি দফতরের দায়িত্ব বর্তায় অর্থমন্ত্রী অমিত মিত্রের উপরে। এবার জৈব প্রযুক্তির সঙ্গে বিজ্ঞান ও প্রযুক্ত দফতরও পেলেন ব্রাত্য বসু। পর পর দু’টি দফতর হাতছাড়া হল তৃণমূল কংগ্রেস মহাসচিব পার্থ চট্টোপাধ্যায়ের।